1Are i rumal 'uri chi yin (in a-Páblo) quin tz'onoj che i Dios piwi. Wo'or in 'o pa cárcel rumal re i Jesucrísto, man quin tijin chu bixquil u tzij i Dios chiwe yix chi n-ix ta aj Israel winak. 2Quin bij yin, i tom chic yix wach i yatal chinkul rumal i Dios; i u yom chinkul are u bixquil i utzil chomal re ire chiwe yix. 3O'onom lok, i Dios u ch'obom chi xak que u to i ne te aj Israel winak, xui-ri, n-xu 'alijinsaj ti usuc'; c'a te wo'or xu 'alijinsaj ile; chwe yin xu 'alijinsaj wi. Ya in tz'ibam chic jubi' chiwe puwi ile. 4Yix, we xiwajlaj u wach i wuj in tz'ibam chiwe, qui ta u be 'uri chi yin weta'am usuc' wach co'on i Crísto chi u ch'obom i Dios. 5Ujer, nu 'alijinsam ta ile, xui-ri wo'or xa 'alijinsax ile chake rumal u Tewal i Dios; xu 'alijinsaj chique i je ajbil u tzij, xak chique i lo'laj apostelab. 6I usuc' i tzij chi u 'alijinsam chake are iri: rumal i 'utz laj tzij re i Jesucrísto, n-xui ti aj Israel winak quiqui rik ni utzil chomal re i Dios, xak i ne te aj Israel quiqui rik na, y que'elok xak je re i jutzobaj re i Dios; xak 'o que che ronojel ni'pa i u sujum i Dios chique i je re i Jesucrísto. 7I Dios, rumal i rutzil u c'ux, u yom chwe quin 'e chu paxsaxic i 'utz laj tzij-le; xak xu ya u cho'ab chwe chu 'onquil. 8Queje xo'on i Dios ile chwe. Oj ni'pa oj re i Dios, conojel i wachi'il lic 'o na qui 'ij ique chinwach yin. Xui-ri, tupu n-ta mas in 'ij yin, i Dios, rumal i rutzil u c'ux, u yom chwe chi quin paxsaj u tzijol i Crísto chique i ne te aj Israel winak. Quin bij chique wach i nim laj 'utz chi cu sujuj i Crísto chique; i u q'uial i 'utz-le, mi jun ca tiqui chi rajlaxic. 9U yom i Dios chinkul quin 'alijinsaj chique conojel i winak wach u ch'obom lok c'a chu xebal. Ire, chi 'is u yijbam ronojel ni'pa i 'olic, c'a te wo'or u 'alijinsam ile chake chi u ch'obom. 10Craj ire chi kumal yoj oj jutzobaj re ire, ca 'alijinsax ni u wach, wach u q'uial u nojbal ire. Wo'or ni'pa i je tewalil chi nim qui patan, nim qui cho'ab, quiquil na wach i nim laj u nojbal ire (man u 'anom chi junam chic ka wach iwu'). 11I Dios queje xo'on ile pacha u ch'obom lok chu xebal 'ij sak. Ile chi u ch'obom, xa 'antajic rumal wach xo'on i Kajwal Jesucrísto. 12Yoj chi oj 'o chic che i Crísto, chi ka cubam chic ka c'ux che ire, n-caka xij ta chic kib che i tejebic ru' i Dios; lic cul ka c'ux che chi coj u c'ulaj na are coj tejeb ru'. 13Rumal ronojel ile, lic quin bij chiwe mi sach u cowil i c'ux. Mi sacho, tupu in 'o pa c'ax xa rumal xix in to yix; are i ca majawic, chix quicot che chi 'o i 'ij chinwach (rumal wach in 'anom chiwe). 14Rumal-i quin xuqui'ic, cojbal re u 'ij u Kajaw i Kajwal Jesucrísto. 15Are ire, je ralc'walim ni'pa i alc'walxelab chi je 'o chuwach i jyub ta'aj, xak ni'pa i je 'o chicaj. 16Ire, nim i 'utz i chom 'o pu'ab; quin tz'onoj 'uri che, cu ya ni u Tewal chiwe, yabal re i cho'ab, xak i u cowil i c'ux. 17Queje quin tz'onoj ile che, man ca q'uiji na i Crísto piwanima rumal i cubibal i c'ux yix che, xak quix q'uiji na che i c'axnabal i c'ux pacha o'onom jun che' chi 'enak i ra' pa jyub. 18Queje cwaj yin ile chiwe yix, man yix, junam cu' conojel i je re i Dios, lic qui ta ni u be wach u nimal i c'axnabal u c'ux i Crísto; are iri: nim u wach, naj rakan, naj kajnak bic, xak naj 'elnak bic; queje ile u nimal i c'axnabal u c'ux i Crísto chake. 19Quin tz'onoj che i Dios, chi quiwetamaj na wach i c'axnabal c'uxij-le, tupu n-coj tiqui ta chi retamaxic ronojel u nimal. Xui-ri, we quix tijin chi retamaxic i c'axnabal u c'ux i Crísto, que'el na 'uri chiwe chi ni'pa i 'o che i Dios lic 'o na chiwe yix. 20C'amori che i Dios chi ca tiqui chu 'onquil pa ka c'ux mas puwi ronojel tak i caka tz'onoj che, mas puwi ronojel tak i caka ch'obo; cu 'ano ru' u cho'ab u Tewal chi ca chacun pa ka c'ux. 21Che ire chocsax u 'ij ronojel 'ij sak kumal yoj chi oj jutzobaj re ire, xak rumal i Jesucrísto. Amen (queje ile cakaj).
EFESIOS 3